****

**22.) Tájékoztató a közgyűlés két ülése között történt fontosabb eseményekről**

**Tisztelt Közgyűlés!**

Eger MJV Önkormányzata Közgyűlésének 28/2011. (VI.30.) önkormányzati rendelete, Eger MJV Alapokmányának 32.§ 2. pontja szerint, a Polgármester a Közgyűlés munkaterv szerinti ülésén tájékoztatást ad a két ülés közötti fontosabb eseményekről, az önkormányzatot érintő tisztviselői tárgyalások és intézkedések eredményéről.

A Polgármester egyeztető tárgyaláson vett részt dr. Szabó Tünde, Északkelet-magyarországi Gazdaságfejlesztési Zóna komplex fejlesztésért felelős kormánybiztossal, illetve Mayer Gábor területfejlesztésért felelős államtitkárral a terület fejlesztési feladatairól, koncepcióról.

Az Egert érintő közlekedésfejlesztési beruházásokról, tervekről, az elkerülő útról, az intermodális csomópontról megbeszélést folytatott dr. Bartal Tamással, az Építési és Beruházási Minisztérium helyettes államtitkárával, valamint Nagy Róberttel, a NIF Zrt. vezérigazgatójával.

Az energiaárak változásának önkormányzati gazdálkodásra gyakorolt hatása ügyében Balla György miniszteri biztossal, valamint az uszodák és a termálfürdő létesítményeinek energiaárának emelkedése kapcsán dr. Schmidt Ádám sportért felelős államtitkárral tárgyalt.

Megbeszélést hívott össze a távhőár emelkedés kapcsán az érintett intézmények vezetőivel a lehetséges megoldások számbavétele érdekében. Egyebek mellett e témában, rendkívüli közgyűlést hívott össze október 10-én.

Bejárást tartott a megújuló Kertész utcában, a Külsősor utcában és az Egri Várban.

A Polgármester eleget tett a protokoll meghívásoknak, részt vett az önkormányzat által szervezett vagy támogatott eseményeken, rendezvényeken. A városvezetés nevében koszorúzott és beszédet mondott az október 6-ai és október 23-ai nemzeti ünnepségeken, valamint az Egri Vár Napja alkalmából. Vállalkozói Fórumot tartott az egri nagyvállalkozások vezetőivel egymás állaspontjának megismerése és Eger fejlődése érdekében. Részt vett a Richter Egészségváros rendezvényen, az Egri Bikavér Park avatásán, az Idősek Napi városházi rendezvényen.

Nemzetközi, testvérvárosi kapcsolatok e hónapban: október 15.-17. között vendégül láttuk a przemysli polgármestert, feleségét és kollégáit.

Eger, 2022. október 25.

Mirkóczki Ádám

 polgármester